เตือนประชาชนระวังโรคไข้ฉี่หนู อย่าเดินลุยน้ำ หรือแช่น้ำเป็นเวลานาน
นายแพทย์สุเมธ องค์วรรณดี ผู้อำนวยการสำนักงานป้องกันควบคุมโรคที่ 1 เชียงใหม่ เปิดเผยว่า โรคเลปโตสไปโรซิส (Leptospirosis) หรือโรคไข้ฉี่หนู มักมีการระบาดมากในช่วงฤดูฝนและมีน้ำท่วมขัง โดยเชื้อจะถูกปล่อยออกมากับปัสสาวะของสัตว์ที่ติดเชื้อ โดยเฉพาะหนู และมักปนเปื้อนอยู่ในแหล่งน้ำขังหรือที่ชื้นแฉะ ทำให้ประชาชนเสี่ยงต่อการสัมผัสและได้รับเชื้อโรคดังกล่าวได้ โดยเฉพาะเกษตรกรหรือผู้ที่มีการเดินลุยน้ำย่ำโคลน หรือแช่น้ำเป็นเวลานาน โดยเชื้อโรคจะเข้าสู่ร่างกายทางบาดแผล รอยถลอกตามผิวหนัง เยื่อบุตา จมูก ปาก หรืออาจเข้าทางผิวหนังที่แช่น้ำเป็นเวลานาน นอกจากนี้ ยังอาจติดต่อได้จากการรับประทานอาหารหรือดื่มน้ำที่มีเชื้อปนเปื้อน ขอแนะนำให้ประชาชนหลีกเลี่ยงการเดินลุยน้ำ หรือสัมผัสน้ำที่ท่วมขังโดยตรง หากไม่สามารถหลีกเลี่ยงได้ เช่น การทำเกษตรกรรม เลี้ยงสัตว์ ทำความสะอาดบ้านหลังน้ำลด ควรสวมอุปกรณ์ป้องกัน อาทิ รองเท้าบูท ถุงมือยาง กรณีที่สัมผัสถูกน้ำในระหว่างทำกิจกรรมให้รีบทำความสะอาดร่างกายด้วยน้ำและสบู่ แล้วเช็ดให้แห้ง รับประทานอาหารที่ปรุงสุกใหม่ ควรล้างผัก ผลไม้ ให้สะอาดก่อนนำมารับประทาน กำจัดหนูในบริเวณที่อยู่อาศัย สถานที่ทำงานและแหล่งท่องเที่ยว สำหรับผู้ที่มีประวัติเสี่ยงแช่น้ำ ย่ำดินโคลน หรือบุคคลทั่วไป หากพบว่ามีอาการป่วยด้วยไข้เฉียบพลัน ปวดศีรษะรุนแรง หนาวสั่น ตาแดง ปวดกล้ามเนื้ออย่างรุนแรง โดยเฉพาะที่น่องและโคนขา ให้รีบไปพบแพทย์โดยเร็ว พร้อมแจ้งประวัติการสัมผัสน้ำให้แพทย์ทราบ หากเข้ารับการรักษาล่าช้าอาจเกิดอาการตับวาย ไตวายและเสียชีวิตได้ สอบถามข้อมูลเพิ่มเติมได้ที่สายด่วนกรมควบคุมโรค โทร. 1422สำหรับ สถานการณ์ของโรคเลปโตสไปโรสิสหรือโรคไข้ฉี่หนูของประเทศไทย ตั้งแต่วันที่ 1 มกราคม - 12 กันยายน 2564 พบผู้ป่วย 635 ราย เสียชีวิต 4 ราย กลุ่มอายุที่พบมากที่สุด คือ 35-44 ปี รองลงมาคือ 45-54 ปี และอายุ 25-34 ปี ตามลำดับ ผู้ป่วยส่วนใหญ่อยู่ในพื้นที่ภาคใต้ โดยจังหวัดที่มีอัตราป่วยต่อแสนประชากรสูงสุด 5 อันดับแรกคือ ระนอง พัทลุง พังงา ยะลา สงขลา ส่วนใหญ่ประกอบชีพเกษตรกร